Inflasie weer effe opArgieffoto (Foto: Unsplash) Inflasie is weer aan’t styg ondanks ekonome se voorspelling dat dit in Oktober sou daal. Nadat die koers van Augustus tot September effens van 7,6% na 7,5% gedaal het, het dit in Oktober weer op 7,6% gaan draai. Die maandelike verbruikersprysindeks (VPI) was in Oktober ook hoër (0,4%) vergeleke met September (0,1%). Statistieke Suid-Afrika (StatsSA) skryf die jongste toename toe aan ŉ styging in die prys van kos en nie-alkoholiese drankies wat op ŉ jaargrondslag met 12% gestyg het. Die prys van vervoer het intussen met 17,1% op ŉ jaargrondslag gestyg en behuising en nutsdienste wedersyds met 4,3%. StatsSA sê kossoorte soos brood en ontbytpap “getuig van hoë vlakke van inflasie” met ŉ styging in die jaarlikse koers vanaf 19,3% tot 19,5%. Soetkoekies, macaroni en mieliemeel het net in die afgelope maand met onderskeidelik 5,5%, 3,1% en 1,7% gestyg. Argieffoto (Foto: Unsplash) Melk, eiers en kaas het intussen die grootste prysstyging (10,5%) sedert Februarie 2017 beleef. Produkte wat veral maandelikse verhogings aangeteken het, sluit in langlewe-volroommelk (3,5%), vars volroommelk (1,8%) en cheddarkaas (1,2%). Vleis is ook duurder – vanaf 9,9% in September tot 10,5% in Oktober. Beesvleis is veral duurder. Steak was in Oktober 2,5% duurder vergeleke met September en maalvleis 1,1% duurder. Warm drankies was in Oktober vanjaar 14% duurder vergeleke met verlede jaar Oktober. Dié produk is ook nou die duurste wat dit sedert 2017 was. Die jaarlikse voertuiginflasie het vanaf 5,8% tot 6,1% gestyg weens die feit dat gebruikte voertuie nou 14,5% duurder is as ŉ jaar gelede. Laer petrolpryse het egter die brandstofindeks vir ŉ derde agtereenvolgende maand laat daal en die jaarlikse koers vir brandstof in Oktober op 30,1% te staan laat kom, vergeleke met 34,1% in September. ŉ Liter 95-oktaan-petrol (binneland) was in Oktober R22,36. Dit is aansienlik goedkoper as die rekordhoogtepunt van R26,74 in Julie vanjaar. Annual consumer price #inflation was 7,6% in October, up from 7,5% in September. The monthly increase in the #CPI was 0,4% in October. Listen here for more: https://t.co/sPQNzw8zig#StatsSA pic.twitter.com/yRdADCoIGA — Stats SA (@StatsSA) November 23, 2022